# **Kuraattori osana väkivaltaisen radikalisoitumisen ja ekstremismin käsittelyä ja ennaltaehkäisyä oppilaitoksessa.**

Tämä perehdytysmateriaali on suunnattu Helsingin kaupungin toisen asteen opiskeluhuollon kuraattoreille. Materiaalin tavoitteena on vahvistaa kuraattorien tiedollisia ja taidollisia valmiuksia toimia oppilaitoksessa väkivaltaista radikalisoitumista ja ekstremisimiä ehkäisevästi. Tavoitteena on rohkaista kuraattoreita ottamaan puheeksi kiistanalaisia aiheita ja tukemaan niiden käsittelyä oppilaitoksessa.

Kuraattori tekee työtään oppilaitoksessa sekä yksilötasolla että yhteisötasolla. Väkivaltaisen radikalisoitumisen ja ekstremismin ennaltaehkäisyn kannalta keskiössä ovat monet kuraattorin rooliin jo kiinteästi kuuluvat tehtävät ja teemat, kuten osallisuuden ja sosiaalisen kiinnittymisen tukeminen, opiskelijoiden opiskelukyvyn vahvistaminen, kouludemokratian vahvistaminen, dialogi- ja vuorovaikutustaitojen edistäminen, ihmisoikeudet ja konfliktien ratkaisu, kriisityö. Oleellista on osoittaa kuraattoreille heidän työnsä merkityksellisyys ja erityisyys myös väkivaltaisen ekstremismin ennalta ehkäisyssä.

Perehdytysmateriaalissa esitellään keskeiset käsitteet ja väkivaltaisen ekstremisin (tämänhetkiset) suuntaukset Suomessa, radikalisoitumisen ennaltaehkäisy ja sitä tukeva yhteistyöverkosto sekä perehdyttämisen jalkauttamisen materiaali (Liitteenä perehdyttämistilaisuuden Power Point esitys). Perehdytyksen toteutuksesta vastaa työpari, joka on suorittanut Väkivaltaisen radikalisoitumisen ja ekstremismin ennaltaehkäisy oppilaitoksessa –peruskurssin. Tavoitteena järjestää perehdyttämistilaisuus vuosittain ja myös kannustaa kuraattoreita itse osallistumaan peruskurssille.

# **KÄSITTEET**

On tärkeä erottaa **radikaali ajattelu ja radikalisoituminen** väkivaltaisesta radikalisoitumisesta. Esimerkiksi naisten äänioikeus edusti aikanaan kovinkin radikaalia ajattelua. Radikalisoituminen ei myöskään aina johda konkreettisiin tekoihin. Nykyään termi radikalisoituminen kytkeytyy uuteen tapaan puhua poliittisen ja uskonnollisen väkivallan syistä yksilökeskeisesti.

**Väkivaltainen ekstremismi** on sellaista väkivallan käyttöä tai väkivallalla uhkaamista, jota perustellaan jollain aatteella. Kyse on toimintamallista. Esimerkiksi väkivaltaiset ääriliikkeet ovat väkivaltaista ekstremismiä.

**Väkivaltaiset ääriliikkeet** ovat yhteiskunnallisia liikkeitä, joilla on aikomus tai valmiudet ajaa omaa asiaansa väkivallalla uhaten tai sitä käyttäen. Väkivaltaista ekstremismiä kannattavat yksilöt eivät silti välttämättä ole kytköksissä mihinkään järjestäytyneeseen liikkeeseen.

Väkivaltaisen ekstremismin ilmenemismuotoja ovat:

* Terrorismi
* Poliittiset murhat
* Vigilantismi (omankädenoikeus)
* Sabotaasi
* Mielenosoitusväkivalta

Väkivaltaisen ekstremismin taustaideologioita ovat:

* Äärioikeistolaisuus
* Kansallissosialismi
* Vastajihadismi
* (Vasemmisto) anarkismi
* Salafi-jihadismi

eivät aina kyköksissä järjestäytyneisiin liikkei

# **2. VÄKIVALTAINEN EKSTREMISMI SUOMESSA**

Poliittinen ja uskonnollinen väkivalta eivät ole uusia ilmiöitä. Suomen historiasta löytyy useita esimerkkejä, mm. Lapuan liike, kenraalikuvernööri Bobrikovin surma, 1960-1970 -lukujen protestiliikkeet, rasistiset skinheadit ja eläinaktivistien turkistarhaiskut.

2000-luvun väkivaltainen radikalismi jakaantuu vahvimmin neljään eri muotoon:

* **Äärioikeisto**: Skinhead ryhmät, Pohjoismainen Vastarintaliike, Soldiers of Odin, protestiliikkeet, äärioikeistolaisiin liikkeisiin liittymätön rasistinen väkivalta.
* **Vasemmistoanarkismi ja ekoaktivismi**: Vasemmistoanarkistien sabotaasi-iskut, mellakointi mielenosoitusten yhteydessä, väkivaltaiset yhteenotot äärikoikeiston kanssa, eko- ja eläinoikeusaktivistit.
* **Salafi-jihadistit**: Vierastaistelijat.
* **Yksittäiset toimijat**: Kouluampujat ja muut joukkosurmien tekijät.

# **3. Kiistanalaisten aiheiden käsittely**

Suomessa ei ole omaa väkivaltaisen ekstremismin ennaltaehkäisyn strategiaa kouluihin eikä koulun tehtävänä ole profiloida tai etsiä radikalisoituneita henkilöitä. Ennaltaehkäisyn painotus on kiistanalaisista aiheista keskustelussa. Erittäin tärkeää on pyrkiä luomaan oppilaitokseen avoin ja turvallinen ilmapiiri, jotta kaikenlaisia aiheita voidaan ottaa keskusteluun. Keskustelun lisäämisen tavoitteena on vahvistaa lasten ja nuorten kykyä tunnistaa ja suojautua väkivaltaan yllyttäviltä viesteiltä ja vaikuttamiselta. Tämä on tärkeää, sillä monet aiheet herättävät voimakkaita tunteita ja jalkavat mielipiteitä sekä yhteisön sisällä ja yhteiskunnassa. Oppilaitosta voi ajatella pienoiskoossa olevana yhteiskuntana.

Suuri osa opiskelijoista on joutunut todistamaan maailmanlaajuisia kriisejä, terrori-iskuja ja konflikteja joko olemalla paikalla tai seuraamalla mediaa. Ilmiöt jo itsessään aiheuttavat polarisoitumista. Jos lapset ja nuoret eivät saa tukea oppilaitoksesta, he voivat jäädä täysin vaille opastusta eivätkä löydä luotettavia keinoja käsitellä kiistanalaisia aiheita rakentavasti. Uusia kiistanalaisia aiheita syntyy koko ajan.

Kiistanalaisten aiheiden käsittely kehittää itsenäistä ajattelua sekä edistää kulttuurienvälistä vuoropuhelua, suvaitsevaisuutta ja kunnioitusta muita kohtaan. Se vahvistaa myös kriittistä suhtautumista mediaan. Kiistanalaisia aiheita oppilaitoksissa ovat usein samat ajankohtaiset asiat, jotka puhuttavat myös laajemmin yhteiskunnassa. Esimerkiksi seksuaalinen suuntautuneisuus, abortti, uskonto, veganismi ja laittomat päihteet.

Kuraattori joutuu oppilaitoksessa useinkin tilanteeseen, jossa opiskelijan kanssa on otettava puheeksi vaikeita aiheita. Opiskelija voi tuoda esille radikaaleja näkemyksiä tai ilmiöitä, jotka loukkaavat toisten ihmisten fyysistä turvallisuutta tai saattavat ihmisiä vaaraan. Radikaalit mielipiteet voivat myös lietsoa vihaa jotain toistaa ihmisryhmää kohtaan. Vaikka edellä mainitut asiat ovat ei-toivottuja, on silti annettava opiskelijan tuoda näkemyksensä esille ja häntä on kuultava. Opiskelijan kanssa on keskusteltava siitä, mihin näkemykset perustuvat ja mitä seurauksia väkivaltaisella radikalisoitumisella voi olla.

Keskusteluun kiistanalaisista ja vaikeista aiheista on valmistauduttava huolella. Työntekijän on tärkeää tiedostaa omat näkemyksensä ja asenteensa aiheeseen liittyen. Asiantuntijan roolia ei pidä ottaa. Jokainen opiskelija tulee kohdata yksilönä ja kohdeltava arvostavasti. Opiskelijaa ei pidä tuomita.

Kuraattoreilla on käytössä hyviä työkaluja liittyen kiistanalaisten aiheiden puheeksi ottamiseen:

<https://misi.hel.fi/>

<https://sovittelu.com/vertaissovittelu/>

# **4. Huolitilanteet**

Joskus oppilaitoksen henkilökunnalla tai opiskelukavereilla herää huoli jonkun opiskelijan radikaaleista mielipiteistä. On hyvä, että kannamme huolta toisistamme. Radikaalit mielipiteet eivät sinänsä kuitenkaan aina ole huolestuttavia, vaan voivat myös tuoda esille joitain kehittämisen kohteita ja epäoikeudenmukaisuuden jännitteitä. Huolen taustalla voi olla pelkoa opiskelijan väkivaltaisesta radikalisoitumisesta. Usein pelko hälvenee, kun tiedämme, mistä asiassa on kyse, ja miten voimme toimia. Tärkeää on luoda oppilaitokseen ilmapiiriä, jossa kaikenlaisille mielipiteille annetaan huomiota ja jokainen opiskelija voi kokea tulevansa kuulluksi.

Väkivallan pelolle ei saa antaa valtaa. Kohdistettu väkivalta on harvoin spontaania tai impulsiivista. Tekoja edeltää harkinta. Harkintaa käytetään mm. ajan, väkivallan muodon ja kohteen suhteen. Tässä vaiheessa usein myös jollain toisella henkilöllä tai henkilöillä on tietoa radikalisoitumiskehityksestä tai viitteitä siihen voi ehkä löytyä sosiaalisesta mediasta. Esille tulleeseen huoleen on aina suhtauduttava vakavasti ja kehityksen kulkuun tulee puuttua. Apua ja ohjausta saa poliisin ennalta estävästä toiminnasta ja väkivaltaisen ekstremismin ehkäisyn paikalliselta verkostolta.

Väkivaltaisen ekstremismin ehkäisyssä tärkeää on panostaa suojaavien tekijöiden vahvistamiseen yhteisössä. Suojaavia tekijöitä ovat jo aiemmin mainitut valmiudet kiistanalaisten aiheiden käsittelyyn, avoin ja suvaitseva oppilaitosilmapiiri, demokraattinen toimintakulttuuri ja yhteisön jäsenten arvostava kohtaaminen ja kuuleminen.

Väkivaltaisen radikalisoitumisen ehkäisyssä on hyvä huomioida myös mielen hyvinvoinnin suoja- ja riskitekijät:

|  |  |
| --- | --- |
| Sisäisiä suojaavia tekijöitä  * liikunta * ruoka * riittävä lepo * tunteista puhuminen * kyky ylläpitää ja luoda kaverisuhteita * harrastukset * itsensä arvostaminen ja hyväksyminen * päivittäiset valinnat | Ulkoisia suojaavia tekijöitä  * perhe ja ystävät * koulussa käyminen ja opiskelu * kyky uskaltaa ja osata hakea apua tarvittaessa * turvallinen kasvuympäristö |
| Sisäiset riskitekijät  * itsetunnon haavoittuvuus * huonot suhteet kavereihin, vanhempiin ja läheisiin * eristäytyminen ja vieraantuminen tutuista ihmissuhteista * avuttomuuden tunne * huonommuuden tunne | Ulkoiset riskitekijät  * erot ja menetykset * väkivalta * kiusaaminen * tupakointi * alkoholin tai muiden päihteiden käyttö * syrjäytyminen * haitallinen elinympäristö * työttömyys |

Lähde: http://alpo.fi/minttu/voi-hyvin/mielen-hyvinvoinnin-suojatekijat/

Perinteisillä väkivaltaan liitettävillä riskitekijöillä, kuten aiemmat rikokset, perhetausta, huono-osaisuus tai päihteet ei ole merkitystä henkilön uhka arviointia tehtäessä. Sen sijaan tyypillistä on henkilön subjektiivisesti koettu mustavalkoinen ajattelu ja kokemus siitä, että on itse tullut väärin kohdelluksi tai yhteiskunnassa jotkut asiat ovat vahvasti väärin. Tyypillistä on myös jonkinlainen viehtymys väkivaltaan ja vahva usko oikeutukseen käyttää väkivaltaa asioiden ratkaisemisessa.

Radikalisoitumiseen on liitetty monenlaisia vaikuttimia. Yleisellä tasolla voidaan määritellä radikalisoitumiseen työntäviä tekijöitä tai siihen vetäviä tekijöitä. Ne eivät kuitenkaan luotettavasti ennakoi riskiä radikalisoitua.

Työntävät tekijät:

* Syrjäytyminen, kokemus epäoikeudenmukaisesta kohtelusta, identiteettikriisi ja muut henkilökohtaiset kriisit, väkivallan ihannointi tai pettymys demokratiaan.

Vetävät tekijät:

* Ryhmään kuulumisen tunne, valta, järjestys, sitoutuminen, lojaliteetti, seikkailunhalu, sankaruus tai ideologinen tehtävä.

# **5. Yhteistyöverkosto**

Kuraattorilla on laaja yhteistyöverkosto. Verkosto auttaa usein käsittelemään erilaisia ilmiöitä ja verkoston kautta löytyy myös paljon konsultaatiotukea ja ohjausta erilaisiin työssä ilmeneviin kysymyksiin. Yhteistyöverkoston tiedot tulee pitää ajan tasalla. On suositeltavaa myös tutustua eri toimijoiden rooleihin ja tapaan toimia.

Oppilaitoksella tulee olla selkeä ohje siitä, miten väkivaltaisen radikalisoitumisen huolitilanteissa tai ennaltaehkäisyn kysymyksissä toimitaan. Tärkeät yhteistyötahot ovat:

**Poliisin ennalta estävä toiminta**

Yhteystiedot: [ennaltaestava.helsinki@poliisi.fi](mailto:ennaltaestava.helsinki@poliisi.fi)

Puh: 029 547 4300

* Väkivaltaisen ekstremismin ennalta ehkäisy
  + Väkivaltaiseen radikalisoitumiseen johtaviin syihin puuttuminen
  + Toimintaa ohjaa väkivaltaisen ekstremisin ehkäisyn paikallinen verkosto
* Ankkuri toiminta
  + Tavoitteena ehkäistä nuorten rikoksia moniammatillista yhteistyötä hyödyntäen. Ankkuriryhmä tekee ennalta ehkäisevää työtä sekä nuorten rikostentekijöiden että heidän perheidensä kanssa. Ankkuriryhmän vahvan ja nopean puuttumisen tavoitteena on ehkäistä rikoskierteen syntymistä ja ohjata nuorta pitkäkestoisen tuen piiriin ja mielekkääseen vapaa-ajantoimintaan.
* Paikallinen ongelmanratkaisumalli
  + Poliisi ratkoo yhteistyössä Helsingin kaupungin alueella vaikuttavien toimijoiden kanssa niitä paikallisia ongelmia, jotka aiheuttavat turvattomuutta ihmisissä. Ongelmat saattavat olla esimerkiksi naapurusten välisiä riitoja taikka joukkoliikenneasemalla vallitseva levottomuus

**Reach Out** (Kirkon Ulkomaanapu) <https://reachout.fi/>

Yhteystiedot: [reachout@kirkonulkomaanapu.fi](mailto:reachout@kirkonulkomaanapu.fi)

Puh. +358 20 787 1200

* Tarkoitus on tavoittaa polarisaation, väkivaltaisen ekstremismin ja radikalisaation ennaltaehkäisyn parissa työskentelevät tahot, tuoda heidät yhteen ja löytää keinoja, joilla nämä tahot voivat työskennellä yhdessä

**112** (apu ja ohjeet akuutteihin tilanteisiin)

# **Lähteet**

Alpo 2019. Voi hyvin. Mielen hyvinvoinnin suojatekijät. <http://alpo.fi/minttu/voi-hyvin/mielen-hyvinvoinnin-suojatekijat/> Luettu 16.4.2019.

Löfström, J. Lehtori. Väkivaltaisen radikalismin ehkäisy, peruskurssi. 24.1.2019. Helsingin yliopisto.

Malkki, L. Dosentti. Väkivaltaisen radikalismin ehkäisy, peruskurssi. 24.1.2019. Helsingin yliopisto.

Pitkänen, J. KM. Väkivaltaisen radikalismin ehkäisy, peruskurssi. 12.3.2019. Helsingin yliopisto.

Sallamaa, D. VTM. Väkivaltaisen radikalismin ehkäisy, peruskurssi. 24.1.2019. Helsingin yliopisto.

Tujula, M. Opettaja. Väkivaltaisen radikalismin ehkäisy, peruskurssi. 24.1.2019. Helsingin yliopisto.

Vallinkoski, K. Väitöskirjatutkija. Väkivaltaisen radikalismin ehkäisy, peruskurssi. 12.3.2019. Helsingin yliopisto.